ועדת הכלכלה, כנסת 16, פרוטוקול מספר 442, 2005-06-29 09:00

אמנון כהן: שלום לכולם, אני פותח את הישיבה.

אמנון כהן: על סדר היום הצעת חוק הגנת הצרכן (תיקון – מתן שירות הצעת שיחות טלפון חינם), התשס"ה -2004, של חבר הכנסת חיים כץ.

אמנון כהן: אני עברתי על הצעת החוק ומדובר בהצעת חוק צרכנית ראויה.

אמנון כהן: זה חלק מהשירות שהציבור שרוצה לברר פרט זה או אחר צריך לקבל.

אמנון כהן: חבר הכנסת כץ, תציג בקצרה את הצעת החוק.

חיים כץ: מדובר בהצעת חוק מאוד פשוטה.

חיים כץ: היא לא מסובכת ולא מורכבת.

חיים כץ: אין בה הרבה חוכמולוגיה.

חיים כץ: הצעת החוק באה לתת מעט שירות לאזרח כך שחברות גדולות, וגדולות במיוחד שיש להן מעל 100 אלף לקוחות, יתנו שירות טלפוניה חינם לצרכנים על בירורים ודיווח על תקלות.

חיים כץ: לא ייתכן שכשאדם מתקשר לחברות האלה הוא נכנס למזכירה האלקטרונית, הוא יושב על הקו עשרים דקות או חצי שעה, ואחר כך הוא מקבל חשבון טלפון על כך וכך שיחות שבהן הוא פנה לחברה הזאת.

חיים כץ: זה המעט שהחברות האלה יכולות לעשות למען הציבור במקרה של תקלות ובעיות.

אמנון כהן: אני מבין שהממשלה תומכת.

חיים כץ: ממשלה תומכת.

חנה טיירי: הממשלה תומכת בהצעת החוק.

חנה טיירי: יש לנו הערות לעניין נוסח ההצעה, ואם אתם רוצים נוכל להעיר אותן.

אמנון כהן: האם יש מישהו שקשה לו לחיות עם הצעת החוק?

עידן בן ארי: כן.

עידן בן ארי: אני מחברת אמישראגז, ואני גם מייצג את הסקציה בהתאחדות התעשיינים.

עידן בן ארי: קודם כל, החוק הוא סדר גמור, למעט כמה הערות שיש לי לגביו.

עידן בן ארי: מבחינתנו, הנקודה פה היא לא כספית, אלא לנו יש פה אספקט בטיחות שאותו אנחנו מבקשים להציג.

עידן בן ארי: יש לנו הערה גם לגבי ניסוח החוק.

עידן בן ארי: אתם צריכים להבין שמבחינתנו כחברת גז, סך הפונים אלינו לדיווח על תקלות וכו', הוא כ-15% מהפניות הטלפוניות לחברה.

אתי בנדלר: מסך כל הפניות הטלפוניות לחברה?

עידן בן ארי: כן.

חיים כץ: מהן שאר הפניות?

עידן בן ארי: למשל, הזמנת גז.

חיים כץ: אם מדובר בהזמנת גז, אז אתם בטח יכולים לתת את השיחות חינם.

עידן בן ארי: יכולים גם למכור גז בחינם.

חיים כץ: הטלפון, ועורך-הדין כלולים במחיר.

אמנון כהן: גם המשאית, הסבל, הטכנאי.

אמנון כהן: מי שעובד בבנק גובה את הכסף בהוראת קבע.

אמנון כהן: הכול מסודר.

עידן בן ארי: גם המדינה גובה במסים שהיא לוקחת.

עידן בן ארי: במקרה של דליפת גז למשל, יש חשיבות גדולה שהאירוע יסתיים במהירות.

עידן בן ארי: כלומר, שהדיווח יהיה מהיר ושהוא יגיע בהקדם האפשרי לצוות מקצועי שיטפל ויוכל להגיע לאזור.

עידן בן ארי: כיום המצב הוא שהלקוח הוא מנותב.

עידן בן ארי: הוא מגיע לסניף שלו שבו מצויים הטכנאים שמכירים את המערכות באזור שלו.

עידן בן ארי: הם יכולים להנחות אותו, ולהגיע בהקדם לאזור.

עידן בן ארי: במצב שבו אנחנו עוברים לקו של 1-800 שזה טלפון חינם, הלקוח יצטרך להגיע ל מרכז קול-סנטר, וזאת במקום שהוא יגיע ישירות לסניף.

עידן בן ארי: יעבור זמן עד שהקול סנטר יגיע לסניף ועד שידברו עם הלקוח.

אמנון כהן: אני תושב רמלה, יש לי דליפה בגז בבית.

אמנון כהן: אני מתקשר למספר 800-1 שיושב באילת, ואני מקצין בכוונה את הדוגמה, עוברת שנייה אחת והוא ישר מנתב אותי לאזור רמלה.

עידן בן ארי: בקווי טלפון אין שנייה.

עידן בן ארי: הסניף עובד, יש עוד שיחות שנכנסות.

עידן בן ארי: אתה הארכת עכשיו את השירות.

אמנון כהן: נניח ואני מתקשר לתחנה שבאזור שלי, האם הטכנאי במקום זורק הכול צ'יק צ'ק ומגיע אליי הביתה?

עידן בן ארי: זה יותר מהיר.

עידן בן ארי: אנחנו ניסינו כל הסיטואציות.

עידן בן ארי: אנחנו ניסינו לעבוד בשיטה הזאת ובשיטה הזאת.

עידן בן ארי: מבחינה כספית אין לנו בעיה לשים טלפונים מהסניף.

עידן בן ארי: אני מדבר כרגע על נושא בטיחות, ואני רוצה שזה יירשם בפרוטוקול.

עידן בן ארי: הבעיה הזאת היא בעיה אקוטית, מה גם שכאשר צרכנים של אמישראגז יודעים שיש קו 800-1 אותם לא מעניין שזה מיועד רק לדיווחים על תקלות.

עידן בן ארי: כול הצרכנים יתקשרו לקו החינם.

אמנון כהן: תאמין לי שאין לי זמן להתקשר אליך כל יום.

עידן בן ארי: לא, כל מי שרוצה להתקשר ואנחנו אמרנו שהם 15%.

עידן בן ארי: כל ה-85% יתקשרו לקו חינם.

עידן בן ארי: מה שיצא הוא שהקו יהיה פקוק, וזאת במקום שהוא יוכל להגיע מהר ולדווח.

עידן בן ארי: משך זמן הדיווח על ההודעה לחברה יהיה ארוך.

עידן בן ארי: זמן הטיפול מתארך, כשאני אומר לכם שמדובר פה בדליפות גז.

אמנון כהן: אנחנו נפתור את זה.

חיים כץ: לסלקום ולכול החברות הסלולריות, יש קו חינם, ויש להן ודאי יותר לקוחות, והקו לא פקוק.

חיים כץ: אם אני רוצה לדווח על דליפת גז ואני מחכה 20 דקות, אז כל הבית כבר מלא בגז.

חיים כץ: אני מבקש שתיתן נימוק יותר אינטליגנטי.

עידן בן ארי: אני מבקש שהאדון יבדוק את העניין לפני שהוא עונה כך.

עידן בן ארי: זאת היתה ההערה לגבי נושא הבטיחות.

עידן בן ארי: יש נקודה שנייה שאותה אני מבקש להעיר לגבי נוסח הצעת החוק.

עידן בן ארי: הניסוח פה הוא ניסוח כללי שלא מסביר ליקויים, ואיזה ליקויים ואיזה פגמים.

עידן בן ארי: הניסוח הקיים מביא למצב אבסורדי.

עידן בן ארי: מנוסח החוק עולה שכל אדם שקנה מקרר לפני חמש שנים מ"אמקור", ואחרי שעברה תקופת האחריות הוא רוצה להודיע ל"אמקור" על ליקוי או פגם, הוא צריך לעשות את זה בקו חינם.

עידן בן ארי: למה?

עידן בן ארי: כי אין הגדרה מה הליקוי והפגם, האם זה בנכס שלו, של החברה?

עידן בן ארי: לדעתי, לא היתה כוונה שאדם שקנה מקרר או אוטו והוא רוצה לדווח למוסך שלו שהוא בא לטפל בו, יהיה לו קו חינם.

עידן בן ארי: הניסוח פה אומר: "לספק שירות טלפוני חינם עבור פניות שעניינן דיווח על ליקויים ופגמים, מבלי שהצרכן יחויב בתשלום".

עידן בן ארי: זה ניסוח קצת אבסורדי.

אמנון כהן: אנחנו ניתן את הדעת לזה.

עידן בן ארי: לכן, צריך לצמצם למצב שבו תיקון הפגם זה על דברים שבבעלות נותן השירות, לא על נכסים שהם בבעלות הצרכן.

עידן בן ארי: נניח ובמקרה שלנו ישנו צרכן שקנה כיריים גז בחנות מסוימת.

עידן בן ארי: יש לו תקלה בכיריים, והוא יתקשר אליי.

עידן בן ארי: אבל, אני לא מכרתי לו את זה, אני לא קשור לזה.

עידן בן ארי: האם אני צריך לתת לו קו חינם על זה?

עידן בן ארי: זה סביר?

אמנון כהן: הוא יתקשר למי שהוא קנה ממנו, לא אליך.

עידן בן ארי: הוא יכול להתקשר למי שהוא רוצה.

עידן בן ארי: הוא יכול להתקשר לחנות - - -

חיים כץ: ואז הוא שולח לי טכנאי והוא לוקח את מחיר הטלפון ועוד שמונה שקלים.

חיים כץ: הוא לוקח כי הוא מרוויח, נו באמת.

עידן בן ארי: בעניין הזה החוק דרוש fine tuning.

עידן בן ארי: גם אין שאלה באשמת מי הליקויים והתיקונים.

עידן בן ארי: אם זאת אשמה של נותן השירות, מאה אחוז.

עידן בן ארי: אבל, יש מקרים שהליקוי הוא באשמת הצרכן.

עידן בן ארי: למשל, יש אנשים שעושים שיפוץ בדירה, קודחים בקירות, והם תוקעים צינור גז מתחת לבלטות.

עידן בן ארי: אני מבין את כוונת החוק, זה בסדר גמור, אבל צריך fine tuning.

ניר גרסון: גם אם תגדיר ותעשה אבחנה בשאלה מי גרם לתקלה, תמיד יתקשרו לקו שלך.

ניר גרסון: זה כבר לא משנה.

יצחק קמחי: אני מאמין שאכן נושא הבטיחות הוא החשוב לחברות הגז, אז מה הבעיה שפניות בנושא בטיחות יועברו למוקדן בכל סניף ברמלה, או בכל מקום אחר, ויטופלו מייד לא בתור.

יצחק קמחי: הם לא ימתינו עשרים דקות כפי שאמר חבר הכנסת כץ .

יצחק קמחי: יעבור זמן עד שיענו לו באותו סניף, כי הם לא יודעים אם זה בעיה של דליפה או בעיה של תשלום חשבון.

יצחק קמחי: בעזרת קול סנטר אתה יכול לייעל את השירות, היעילות והבטיחות פי כמה וכמה.

יצחק קמחי: זה רק תלוי בארגון שלך.

עידן בן ארי: זה לא מתאים לממצאים שלנו.

עידן בן ארי: שוב, זה לא בעיה כספית.

עידן בן ארי: מבחינתנו לקול סנטר יש אותה עלות.

עידן בן ארי: אנחנו מחזיקים את אותו כוח אדם, אותם מספרי טלפון, אותה כמות קווים.

עידן בן ארי: אני אומר לך שזה לא עומד במבחן המציאות.

אמנון כהן: מר הופמן, לכם אין בעיה עם זה.

דוד הופמן: אין לי בעיה, אנחנו נותנים כבר היום את מספר ה- 166 שלנו.

דוד טל: אתם אפילו תהיו שמחים.

דוד הופמן: גם היום 800-1 נותן אפשרות לנתב את השיחה מכל אזור לסניף שאתה רוצה.

דוד הופמן: אם נחליט שרוצים להגיע לסניף רמלה, אז השיחה תגיע לסניף רמלה.

דוד הופמן: אני יודע לעשות את הניתוב.

דוד הופמן: אפשר שאזור רמלה יגיע ללוד, ואזור מודיעין יגיע לירושלים.

עידן בן ארי: איך אתה פותר את הבעיה שכל הצרכנים יתקשרו ל-800-1 הזה?

עידן בן ארי: האם זה אומר שאני צריך לעשות 800-1 לכול קווי הטלפון בסניף?

עידן בן ארי: האם זה הפתרון?

עידן בן ארי: לא משנה מה קורה, יתקשרו לקו חינם.

דוד הופמן: אתה לוקח קו 800-1 אחד, ואתה מגדיר שאזור רמלה יגיע לרמלה.

דוד הופמן: אלה מאילת יגיעו לבאר שבע.

דוד הופמן: כל אלה מרמלה יגיעו לקו חינם הזה, ל-800-1.

דוד הופמן: 15% מהלקוחות – זה לא לליקויים.

דוד הופמן: גם היום מתקשרים.

עידן בן ארי: אבל יש להם 10 קווים.

ענבל גבריאלי: הניתוב הוא מראש.

דוד הופמן: יש מספר 800-1 אחד, ומתחתיו יכולים להיות 100 אלף קווים.

דוד הופמן: אין בעיה.

אמנון כהן: אתם רק תשמחו אם זה יהיה.

אמנון כהן: נציג חברת החשמל, לכם יש כבר את השירות הזה, לא?

ישראל מובשוביץ: לא.

ישראל מובשוביץ: הרעיון הוא חיובי, גם מבחינה שיווקית אין לנו בעיה.

ישראל מובשוביץ: בשעתו שקלנו אם להפעיל את השירות 800-1 או לא, וניסינו לעשות את האופטימום בין העלות לתועלת.

ישראל מובשוביץ: מדובר אצלנו בכ- 7 מיליון שיחות בשנה.

ישראל מובשוביץ: יש לנו בממוצע 2,2 מיליון לקוחות, וראינו שכל לקוח מתקשר בין שלוש לארבע פעמים.

ישראל מובשוביץ: אני מקווה שמשך זמן ההמתנה הוא לא 20 דקות, הוא הרבה פחות מזה.

ישראל מובשוביץ: זמן ההמתנה הממוצע הוא בסביבות 30 שניות.

ישראל מובשוביץ: ראינו שהתועלת לצרכן נעה בסביבות שקל בשנה, מול העלות שלנו שתהיה כמה מיליונים שבאיזשהו שלב היא תיכנס לבסיס התעריף.

ישראל מובשוביץ: אנחנו כל שנה דנו בזה ואמרנו שאנחנו ממשיכים עם הכיוון הזה.

ישראל מובשוביץ: אין לנו שום יכולת לעשות הבחנה שיווקית בין שיחות לתקלות ובירורים.

ישראל מובשוביץ: אם יופעל החוק הזה הוא יופעל על כלל השיחות.

חיים כץ: זאת הכוונה.

עידן בן ארי: עם ישראל ישלם.

דוד טל: אתה מברך על החוק.

ישראל שמואלביץ: אני מברך - - -

ישראל שמואלביץ: " הצעת חוק הצרכן (תיקון-מתן שירות שיחות טלפון חינם), התשס"ה-2004 תיקון סעיף 18א(3) 1.

ישראל שמואלביץ: בחוק הגנת הצרכן, התשמ"א-1981, בסעיף 18א(3) אחרי "הדרכים והמועדים לביצוע השירות", יבוא: "ובלבד שעוסק הנותן שירות ליותר ממאה אלף לקוחות, יהיה חייב לספק שירות טלפוני חינם עבור פניות שעניינן דיווח על ליקויים ופגמים, מבלי שהצרכן יחויב בתשלום עבור הפנייה הטלפונית לעוסק".

ישראל שמואלביץ: "

אמנון כהן: גברתי היועצת המשפטית, עלתה פה בין היתר טענה שהצעת החוק היא גורפת מידיי.

אמנון כהן: האם אפשר לעשות פה הבחנה בתוך הצעת החוק?

אתי בנדלר: אני חושבת שההערה בקשר לסוג הליקויים ומהו ליקוי, דיווח או פגם, חייבת כאן הבהרה.

אתי בנדלר: אני מציעה שנשמע קודם את הערות משרד התמ"ת כי ייתכן כי הם גיבשו משהו.

חנה טיירי: לנו היו כמה הערות לנוסח.

חנה טיירי: קודם כל, אנחנו מדברים על תיקון פרק ד' לחוק הגנת הצרכן שעוסק באחריות ושירות לאחר מכירה.

חנה טיירי: סעיף 18א.

חנה טיירי: מסמיך את השר לחייב עוסק לתת שירות.

חנה טיירי: המטרה לשים את הסעיף הזה כחלק מהפסקאות הקטנות של סעיף 18א.

חנה טיירי: אנחנו מציעים שבמקום שהתיקון יהיה בסעיף 18א(3), הוא יהיה בסעיף עצמאי.

חנה טיירי: יש לנו חמש פסקאות, ותהיה עוד פסקה אחת.

אתי בנדלר: בסדר.

אתי בנדלר: סעיף עצמאי שתהיה חובה לתת את זה ללא קשר לתקנות, גם אם השר לא יקבע תקנות.

חנה טיירי: לא.

אתי בנדלר: האם אתם מציעים שזה ייקבע בתקנות או לא?

חנה טיירי: כן, שזה ייקבע בתקנות.

חנה טיירי: גם כך היום הנוסח המוצע הוא סעיף מסמיך.

חנה טיירי: כלומר, הוא לא קובע כבר היום.

אתי בנדלר: אם כך, מהו ההבדל?

חנה טיירי: ההצעה מדברת על 100 אלף לקוחות, ואנחנו מציעים שההצעה לא תדבר על 100 אלף לקוחות, אלא שאנחנו נאמר ברחל בתך הקטנה על איזה עוסקים בדיוק אנחנו מחייבים לתת את השירות.

חנה טיירי: אנחנו מציעים לקבוע בפסקה נפרדת שלמשל שיהיה כתוב:

חנה טיירי: חובת העוסק להעמיד שירות טלפוני חינם ללקוחותיו בדבר פגמים בטובין, או ליקויים במתן השירות, לרבות פרסום של קיום שירות טלפוני חינם וההוראות לעניין אופן מתן השירות.

חנה טיירי: זה יהיה בחוק, זה הסעיף המסמיך.

חנה טיירי: בתקנות אנחנו נאמר על איזה עוסקים אנחנו מחייבים לתת את השירות הזה.

חנה טיירי: למשל, ספקי טלפון קווי וסלולרי, ספקי אינטרנט, ספקי גז, שירות כבלים.

חנה טיירי: הספציפיקציה עצמה על מי זה יחול, תהיה בתקנות.

חנה טיירי: כמו כן, לחייב את העוסקים לגלות בחוזה ובכל חשבונית, שיהיה כתוב באופן ברור ומוגדר מהו מספר החינם.

אמנון כהן: לא יכול להיות שהוועדה קבעה בדברי ההסבר שזה יחול על טלפון, כבלים לוויין, והשר פתאום יגיד שזה לא חל על הלווין ושזה כן חל על הכבלים.

אמנון כהן: האם הוא יכול לעשות את זה?

חנה טיירי: אנחנו עכשיו דנים בנושא, יהיה פרוטוקול.

אמנון כהן: תגידי כן או לא?

חנה טיירי: השר מכבד את החלטות הוועדה.

אמנון כהן: האם הוא יכול להחריג גוף כזה או אחר?

חנה טיירי: גם התקנות מגיעות בסופו של דבר לוועדת הכלכלה, באישור הוועדה.

אמנון כהן: אני בטוח שזה מגיע לאישור הוועדה, לא את זה שאלתי.

אמנון כהן: נניח ואנחנו מדברים על כבלים ולווין, או על חברת גז וחברת חשמל.

אמנון כהן: האם השר יכול להחליט שאת אחד מהם הוא לא יכניס לקטגוריה למרות שזה כתוב כאן?

חיים כץ: אדוני היושב ראש, אולי נכניס בחקיקה איזה חברות?

דוד טל: אסור להכניס.

חנה טיירי: זה רזולוציה שלא עושים בחקיקה.

אמנון כהן: האם את יכולה לתת תשובה לוועדה?

חנה טיירי: אני באמת לא יכולה להשיב.

אתי בנדלר: אני יכולה להשיב על זה, אדוני היושב ראש.

אתי בנדלר: התשובה היא חד משמעית, כן.

אתי בנדלר: השר לא מחויב להכניס.

אתי בנדלר: הוא יכול להביא הצעה לתקנות, והוא יכול לקבל הערות לשינויים שהוועדה מחליטה עליהם, והוא יכול שלא לקבל.

אתי בנדלר: השר אולמרט יודע הרבה מאוד דברים.

אתי בנדלר: אבל עם כל הכבוד לשרים, פעמים רבות השרים לא יודעים למה הם מוסמכים, ולמה הם לא מוסמכים.

אתי בנדלר: הם לא מכירים את התקנות שתיקנו לפני 15-20-30 שנה.

אתי בנדלר: הם לא מתחילים כל בוקר עם זה שהם רואים את כל התקנות בכל החוקים, כמו שאדוני מתחיל את הבוקר בתפילה.

אתי בנדלר: אדוני היו"ר, הפקידות שיושבת פה יודעת, השר לא יודע.

אתי בנדלר: חשוב מאוד שזה לא יהיה מוגדר כדי שלא ייווצר מצב כפי שהיועצת המשפטית אמרה.

אתי בנדלר: אני יכול להתווכח אם זה 50 אלף או 200 אלף לקוחות.

אתי בנדלר: אבל, אני חושב שטוב יותר לקבוע שכל שירות שניתן למספר לקוחות יחויב, וזאת מבלי להיכנס למה כן ומה לא.

אתי בנדלר: במשך הזמן יכולים להיות דברים שונים, ואז זה לא יופיע אצל השר.

אתי בנדלר: אני משאיר את זה פתוח, רחב יותר.

אתי בנדלר: זה יכלול יותר, וזה ישיג את המטרה שאותה מציין היושב ראש מציין כל פעם והיא טובת האזרחים, והנאמנות שלו לאזרחי מדינת ישראל.

חנה טיירי: ההערות שלנו היא לקבוע סעיף מסמיך נפרד לעניין חובת מתן שירות טלפוני חינם.

אתי בנדלר: אין לי התנגדות לעניין.

אתי בנדלר: אבל, למה אתם רוצים את זה בסעיף נפרד?

חנה טיירי: ההצעה של חבר הכנסת היא שזה יהיה בסעיף מסמיך.

אתי בנדלר: אבל, אתם לא משנים מבחינה זאת.

אתי בנדלר: אני חשבתי שאתם רוצים שתהיה חובה שהיא תהיה מעוגנת בחוק.

אתי בנדלר: לא, פירטנו בסעיף המסמיך את אותם דברים שאנחנו רואים כחשובים, שיהיו בדיוק באותן תקנות.

אתי בנדלר: דיברנו על פגמים ומתן שירותים, וזה ישנו בהצעה המקורית.

אתי בנדלר: לרבות, פרסום של שירות הטלפונייה חינם, איך יפרסם, איך הצרכן ידע על כך.

אתי בנדלר: זה גם דבר חשוב וצריך לתת לכך הסמכה.

אתי בנדלר: ההוראות לעניין אופן מתן השירות.

אתי בנדלר: למשל, שלא יתנו לי את השירות אחרי המתנה של שעתיים.

אתי בנדלר: שיהיה משהו שישב ויחזיק מים בחקיקה הזאת שהיא נורא כללית.

אתי בנדלר: בדברים הקטנים האלה יש לתת הסמכה לשר כדי שהמידע הזה גם יגיע לציבור וגם יהיה שימושי.

אתי בנדלר: אם לא נוכל לקבוע את הדברים בסעיף המסמיך, הם לא יהיו.

אמנון כהן: כמה זמן אתם צריכים כדי להכין תקנות?

חנה טיירי: חודשיים-שלושה.

חיים כץ: זה גם יכול לקחת גם חצי שנה.

אמנון כהן: נכניס את זה פה.

דוד טל: לא, השר צריך להכין את זה.

אמנון כהן: נקבע לו לוח זמנים.

דוד טל: אם תקבע לו לוח זמנים אז זה בסדר.

דוד טל: אני חושב שתוך שבועיים זה סביר, השר יכול לשבת ולגמור את זה.

עידן בן ארי: מה עמדת הוועדה לגבי גופים כמו שח"ל שנותנים שירות בריאותי.

עידן בן ארי: האם הנושא הזה חל גם עליהם?

עידן בן ארי: אם מכניסים 100 אלף לקוחות, האם כל החברות כמו: סוני, ניופאן הוזמנו לדיון?

עידן בן ארי: האם הם יודעים שהדיון הזה מתקיים?

עידית חנוכה: איגוד לשכות המסחר הוזמנו.

אמנון כהן: אנחנו מזמינים את כל מי שצריך.

אמנון כהן: מי שחושב שזה יכול לפגוע בו בא אפילו אם הוא לא הוזמן.

אמנון כהן: הוא מבקש להגיע ואנחנו מאפשרים לו להגיע.

עידן בן ארי: לדעתי, הוועדה צריכה להשאיר לשר שיקול דעת בנושאי בריאות.

עידן בן ארי: למשל, כמו שח"ל.

אמנון כהן: שיקול דעת יש, הוא נלקח.

עידן בן ארי: או נושא בטיחות.

אמנון כהן: יש לו את זה.

דוד טל: אדוני היושב ראש, אני מציע שנעביר את הצעת החוק כפי שהיא.

דוד טל: בקריאה שנייה ובקריאה שלישית אני אקח לתשומת ליבי את מה שנאמר, וניכנס לעומק ונזמן יותר גורמים.

אמנון כהן: אנחנו כבר נמצאים בעומקו של הדיון.

אמנון כהן: בקריאה השנייה והשלישית אני רוצה להתקדם עם הצעת החוק, ולא להיתקע.

אתי בנדלר: אני מציעה שלצורך ניסוח החוק ניצמד להצעה של חבר הכנסת כץ בעניין 100 אלף לקוחות.

אתי בנדלר: אבל, לאפשר לשר לפטור עוסק שהוא נותן שירות למספר לקוחות כזה מתחולת הסעיף בתקנות, או להחיל את ההוראות גם על מי שנותן שירות לפחות מ-100 אלף לקוחות.

אתי בנדלר: כלומר, בחוק ייקבע העיקרון בהתאם למספר הלקוחות.

אתי בנדלר: אבל, לאפשר גמישות בתקנות להרחיב או לצמצם.

אמנון כהן: האם זה לא יגרום לכך שחברות יפעילו לחץ כזה או אחר?

דוד טל: זה נכון, זה יכול לעקר את כל החוק הזה?

אתי בנדלר: לא, כי אז אתה תצטרך לאשר את החריגה בתקנות.

דוד טל: בסדר.

דוד טל: תהיה סמכות לשר לשנות, אבל באישור ועדת הכלכלה.

אתי בנדלר: גם היום הרישא של הסעיף שאותו הציע חבר הכנסת כץ לתקן שלא נקראה אומרת כך: "השר באישור ועדת הכלכלה של הכנסת, רשאי בתקנות לחייב יצרן, יבואן, סיטונאי או קמעונאי של טובין או שירותים, לתת שירות לצרכן לאחר מכירה, וכן רשאי הוא לקבוע הוראות לעניין זה לרבות באלה.

אתי בנדלר: (3) הדרכים והמודעים לביצוע השירות", וכאן באה התוספת שהציע חבר הכנסת כץ.

אתי בנדלר: דהיינו, גם היום הנושא הזה היה צריך לבוא לידי ביטוי בתקנות באישור ועדת הכלכלה של הכנסת, כך שאם משרד התמ"ת סבור שראוי לקבוע את זה בסעיף נפרד כששוב יהיה מדובר בחיוב השר להתקין תקנות באישור ועדת הכלכלה, ומצד שני להרחיב את ההוראות שניתן יהיה לקבוע בתקנות, אני חושבת שההצעה היא ראויה ובהחלט אפשר לקבל אותה.

אתי בנדלר: עם זאת, לקבוע מלכתחילה שייקבע רק בתקנות על מי זה יחול, אני חושבת שזו הצעה מרחיבה מידיי ולא ראויה.

אתי בנדלר: לכן הצעתי את מה שאני הצעתי שהעיקרון יהיה כפי שאתה הצעת 100 אלף לקוחות, והשר בתקנות יהיה רשאי לפטור או להרחיב.

אתי בנדלר: אנחנו ננסח את זה ואו שזה יהיה סעיף 18ב או פסקה (7).

אתי בנדלר: שוב, אנחנו מדברים על הסמכת השר לקבוע בתקנות באישור ועדת הכלכלה של הכנסת.

ענבל גבריאלי: האם הקריטריונים לפטור יהיו כתובים בתקנות, או שאנחנו נותנים שיקול דעת מאוד מאוד רחב לשר?

ענבל גבריאלי: באישור הוועדה.

אתי בנדלר: באישור הוועדה.

אתי בנדלר: כלומר, העיקרון יהיה 100 אלף צרכנים.

אתי בנדלר: אם הוא ירצה לפטור את חברות הגז אז הוא יבוא לכאן ויגיד את זה, ואנחנו נאמר אז את דברנו.

אתי בנדלר: יכול להיות שנאמר שכן או שנאמר לא.

אתי בנדלר: או שהוא יבקש להחיל את זה על מי שנותן שירות ל-50 אלף.

חנה טיירי: האם הוועדה בחנה אם העיקרון של 100 אלף לקוחות הוא קריטריון נכון?

אמנון כהן: כן, ואם זה 100 אלף לקוחות רק באזור מסוים בארץ.

חנה טיירי: זה נראה לנו אולי איזשהו חתך מסוים ש- - -

אתי בנדלר: יש לך הצעה טובה מזה?

חנה טיירי: לכן, אנחנו חשבנו שלא יהיה הקריטריון של 100 אלף לקוחות, אלא לכתוב ברחל בתך הקטנה על איזה עוסקים בדיוק אנחנו מחייבים.

אמנון כהן: ולא משנה כמה לקוחות יש?

דוד טל: אבל גברתי, בהצעה של היועצת המשפטית שלנו טמון גם הפתרון למה שאת רוצה.

דוד טל: אם את חושבת שהמספר 100 אלף לקוחות זה יותר מדי וצריך לקבוע 50 אלף לקוחות, אז השר מוסמך להגיד 50 אלף לקוחות ולא 100 אלף.

דוד טל: אם תגידי שזה מעט מדי אז השר יהיה מוסמך להרחיב את זה ולהביא ל-200 אלף לקוחות.

דוד טל: הוזכרה פה חברת "סוני".

דוד טל: אם יש לה 200 אלף לקוחות אז הוא יכול להחליט שכן או לא.

דוד טל: כלומר, לשר יש אפשרות וגמישות רחבה מאוד.

דוד טל: הוא רק יצטרך לעבור דרך ועדת כלכלה, זה הכול.

דוד טל: אני חושב שזה תקין ובסדר.

חנה טיירי: אנחנו מדברים על עוסקים שנותנים שירותים מתמשכים.

חנה טיירי: כלומר, לא על כל עוסק שמכר בלנדר.

חנה טיירי: שיהיה ברור שמדובר פה על שירות שהוא מתמשך.

יצחק קמחי: גז, כבלים, אינטרנט, מים, טלפון.

חיים כץ: זאת הכוונה, לא מדובר על יבואני מכשירי חשמל.

אתי בנדלר: אני מציעה לאמץ מתוך הצעת משרד התמ"ת, ולהבא אני מבקשת להעביר אליי מראש את ההצעות האלה כדי שאני לא אצטרך להגיב רק במקום, גם את האפשרות לחייב בפרסום של קיום שירות טלפוני חינם, וגם הוראות לעניין אופי מתן השירות כאמור.

ניר גרסין: הכוונה היא אופן מתן שירות השיחות החינם, לא השירות המקורי, לא השירות עצמו.

אמנון כהן: הערה נכונה.

אתי בנדלר: ליטול מכאן גם את ההצעה לאפשר לחייב את העוסקים לגלות בחוזה או בכל חשבונית באופן ברור ומובלט, שלצרכן ניתן שירות טלפון בחינם במספר שיפורסם באותה חשבונית.

אמנון כהן: אני רוצה שזה יהיה גם בחשבוניות, גם בתקשורת.

חנה טיירי: האם את רוצה שזה יופיע גם בסעיף המסמיך?

אתי בנדלר: כן, לרבות הסמכה לקבוע את זה.

אתי בנדלר: את חייבת, אחרת אני לא בטוחה שתהיה לשר הסמכה.

יצחק קמחי: לקבוע היכן זה יפורסם.

אמנון כהן: נציגת האוצר, מה עם עלות תקציבית?

ביתיה פודרביטל: משרד האוצר תמך בהצעת החוק בממשלה, והוא ממשיך לברך על הצעת החוק ועל הדאגה לצרכן.

דוד טל: הוא רק ירוויח מזה.

דוד טל: הוא לא יצטרך להזרים הרבה כספים לבזק.

ביתיה פודרביטל: אין למדינה עלות תקציבית.

אתי בנדלר: אין למדינה עלות תקציבית.

עידן בן ארי: האם יש התייחסות בניסוח לסוג הפגמים והליקויים בהתאם למה שאמרתי קודם?

עידן בן ארי: הניסוח הוא מאוד גורף ואולי כדאי לתת את הדעת לנושא הזה.

עידן בן ארי: אפילו מנסחי החוק לא התכוונו למה שיכול להשתמע מהניסוח.

חיים כץ: מציעי החוק התכוונו.

אתי בנדלר: טוען נציג חברת הגז שלכאורה אפשר להתקשר לחברת הגז ולבוא בטענה על כך שיש ליקוי בכיריים שרכשתי.

אמנון כהן: שהוא לא קשור בכלל לחברה.

אתי בנדלר: אני מציעה שאנחנו נאפשר להגדיר את זה בתקנות.

אתי בנדלר: כלומר, הסעיף המסמיך יהיה רחב דיו כדי שיאפשר גם להגדיר את הנושא זה.

אתי בנדלר: אם יהיו הצעות טובות אחרי שנפרסם את זה לקריאה ראשונה, אז נשפר את הנוסח כמובן.

עידן בן ארי: יש לנו הצעה.

אתי בנדלר: אני ראיתי את ההצעה שלכם, ההערה היא נכונה במהותה.

אתי בנדלר: נראה לי שהפתרון שהוצע הוא לא מספיק טוב.

אתי בנדלר: אני לא יודעת מה זה חלקי נכס אשר בבעלות נותן השירות ככל שלא מדובר בנכס אלא רק בשירות, למשל.

אתי בנדלר: צריך לשפר מינוחים.

כרמית אהרון זקס: אנחנו תומכים בתיקון.

כרמית אהרון זקס: אנחנו סבורים שהעיקרון שעומד בבסיס התיקון הוא כמובן נכון, צרכני, ואין לנו איתו שום בעיה.

כרמית אהרון זקס: אבל בנוסח ההצעה כפי שהובא לפנינו, צריך לחדד בסיפה את הדברים.

כרמית אהרון זקס: יש אי בהירות, כי כביכול עשוי להתעורר הרושם כאילו החובה לספק את השירות הטלפוני חינם מוטלת על חברת התקשורת.

כרמית אהרון זקס: לא זאת כוונת הדברים.

כרמית אהרון זקס: לכן, אנחנו הצענו פה נוסח כדי שהדברים יתוקנו, וכדי שיהיה ברור שהחובה מוטלת על העוסק הרלוונטי.

כרמית אהרון זקס: אם העוסק הרלוונטי הוא ספק תקשורת, כמובן שהחובה תהיה על ספק התקשורת.

כרמית אהרון זקס: אבל ככל שהעוסק הוא אחר - - -

אתי בנדלר: אני לא כל כך מבינה מה זה העוסק הרלוונטי?

אתי בנדלר: האם החשש שאני אפנה לבזק בקשר לתקלה בגז?

כרמית אהרון זקס: החשש שלנו הוא שבזק תצטרך לשאת בעלות.

כרמית אהרון זקס: הנוסח כאן הוא לא מספיק ברור.

כרמית אהרון זקס: הרעיון שהעוסק הרלוונטי אם זה גז, חשמל, אינטרנט, הוא זה שצריך לספק את שירות הטלפון חינם.

כרמית אהרון זקס: אם זה בזק אז בזק.

כרמית אהרון זקס: אבל, לא שספק התקשורת ייאלץ לשאת בעלות במקום העוסק.

אמנון כהן: היועצת המשפטית תיקח את זה בחשבון.

אמנון כהן: אני מעמיד את הצעת החוק להצבעה.

אמנון כהן: לא מדברים בזמן ההצבעה.

אמנון כהן: נציגת בזק, אחרי הישיבה אפשר לשבת עם היועצת המשפטית.

אמנון כהן: אני מעמיד להצבעה את הצעת חוק הגנת הצרכן (תיקון-מתן שירות שיחות טלפון לחינם), התשס"ה-2004, של חבר הכנסת חיים כץ (פ/2987), הכנה לקריאה ראשונה, עם המינוחים והניסוחים חדשים בעקבות כל מה שדיברנו כאן, כולל לוח זמנים.

אמנון כהן: האם ניתן להם חודש בשביל התקנות?

אתי בנדלר: לא, אני חושבת שקשה לעמוד גם ב-30 ימים.

אתי בנדלר: זה יהיה לא ריאלי משום שיש פרוצדורה שמחויבת בממשלה.

אתי בנדלר: אנחנו רוצים שהם יספיקו לפנות לכל הגורמים והעוסקים שזה יחול עליהם.

אתי בנדלר: בדרך כלל מדובר על מספר חודשים.

אתי בנדלר: אתם תחליטו כמה.

אמנון כהן: אדוני המציע, מה אתה מציע?

חיים כץ: חודשיים.

אמנון כהן: האם חודשיים ימים מספיקים?

חנה טיירי: לא, שלושה חודשים.

חנה טיירי: גברתי, האם אנחנו בשוק?

חנה טיירי: אם תרצו תוכלו לעשות את זה גם בחודש ימים.

חנה טיירי: אתם הבאתם לפה את חוק ההיצף וגמרנו אותו תוך שעתיים.

חנה טיירי: זה חוק שאפשר היה למשוך אותו גם שנה שלמה.

אמנון כהן: תודה, אני נותן לכם שלושה חודשים.

אמנון כהן: כל התקנות האלה הן באישור ועדת הכלכלה כמובן.

אמנון כהן: ה צ ב ע ה הצעת חוק הגנת הצרכן (תיקון-מתן שירות שיחות טלפון לחינם), התשס"ה-2004, של חבר הכנסת חיים כץ (פ/2987), אושרה פה אחד להעלאה לקריאה ראשונה,

אמנון כהן: הצעת החוק אושרה פה אחד לקריאה ראשונה.

אמנון כהן: תודה רבה לכולם, הישיבה נעולה.